
ОБЩИНСКИ СЪВЕТ - КИРКОВО


Н А Р Е Д Б А
ЗА ОБЕМА НА ЖИВОТНОВЪДНАТА ДЕЙНОСТ И  МЕСТАТА  ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ НА ТЕРИТОРИЯТА НА ОБЩИНА КИРКОВО


В сила от 26.11.2020 г.
Приета на заседание на Общински съвет – Кирково с решение № 132 по протокол № 12 /26.11.2020 г, изм. и доп. с решение №200 от протокол. № 20/ 16.06.2025г. на ОбС-Кирково.






с. Кирково
ноември, 2020 г.


[bookmark: _GoBack]РАЗДЕЛ І
 ОБЩИ ПОЛОЖЕНИЯ 
Чл.1.Тази наредба урежда и определя обема на животновъдната дейност и местата за отглеждане на селскостопански животни в населените места на територията на община Кирково, регламентира отглеждането за лични нужди, промишленото отглеждане на селскостопански животни, ограниченията и забраните за отглеждането им, и осъществяването на контрол върху санитарно- хигиенното състояние в населените места.
Чл.2. Отглеждането на всички животни, за които се изисква специално разрешение от РИОСВ (охлюви, земноводни, влечуги, калифорнийски червеи и др.), се извършва след получаване на съответното разрешително.
Чл.3. Отглеждането на пчелни семейства се извършва в съответствие с разпоредбите на Закона за пчеларство.
Чл.4. Наредбата не се отнася за отглеждане на домашни любимци, компаньони и лицензирани приюти за безстопанствени животни.

РАЗДЕЛ ІІ
ПРАВА И ЗАДЪЛЖЕНИЯ НА КМЕТА И КМЕТОВЕТЕ НА КМЕТСТВА
 
Чл.5. Кметовете и кметските наместници, или упълномощени от тях лица, са длъжни да:
1. Съдействат за организиране на изпълнението на мерките за профилактика, ограничаване и ликвидиране на болестите по животните;
2. Организират изпълнението на разпоредените от Централния епизоотичен съвет и от постоянно действащата епизоотична комисия, създадена със заповед на кмета на Община Кирково, мерки за ограничаване и ликвидиране на болести по животните;
3. Съдействат за организиране на периодични обучения на собственици и/или ползватели на животновъдни обекти, свързани с профилактика, ограничаване и ликвидиране на болести по животните и зоонози;
4. Районират пасищата и водопоите в зависимост от епизоотичната обстановка, а при необходимост - забраняват използването им;
5. Предприемат мерки за недопускане на животни в депата за отпадъци;
6. Организират и предприемат действия за събиране и обезвреждане на умрелите безстопанствени животни съгласно изискванията на Регламент (ЕО) № 1069/2009;
7. Организират определянето на терен за загробване на труповете на животни и предприемат действия за събиране и унищожаване на странични животински продукти, извън обектите по чл. 259, ал. 1 и 2 и инсталациите по чл. 259а от ЗВМД, в случаите, определени в чл. 19, параграф 1 от Регламент (ЕО) № 1069/2009;
8. Предприемат мерки за недопускане използване на общински пасища и места за водопой от безстопанствени животни и животни, които не са идентифицирани и/или на които не са извършени мерките по програмата за профилактика, надзор, контрол и ликвидиране на болести по животните и зоонози;
9. Предприемат мерки за недопускане на свободно движение на животни по улиците на населените места;
10. Определят маршрута на движение на животните от животновъден обект и/или от сборни стада по улиците на населените места;
11. Осъществяват контрол за спазване на тази наредба;
12. Поддържат и актуализират публичен регистър на домашните кучета, ловните кучета и кучетата, които придружават или охраняват селскостопански животни, които се придвижват към регистриран животновъден обект;
13. Организират ежегодно в срок до 20 октомври извършването на инвентаризация на животните в животновъдните обекти – лични стопанства, и изготвят списък, който съдържа имената на собствениците на животни, броя, вида и категорията на животните от животновъдните обекти; в срок до 7 работни дни от извършване на инвентаризацията предават списъка на официалния ветеринарен лекар, отговарящ за Община Кирково, и го поставят на видно място.
14. При възникване на епизоотично огнище, освен задълженията по т.1- т.13, кметовете и кметските наместници оказват съдействие и подпомагат дейността на ветеринарните лекари по прилагане на мерките за ограничаване и ликвидиране на болестта, като:
а/ актуализират списъка по т. 13;
б/ организират дейностите по загробване на труповете на животните по реда на наредбата по чл. 259, ал. 3 от ЗВМД ;
в/ осигуряват транспорт и организират извозването на труповете на животните до терена за загробване;
г/ под контрола на официален ветеринарен лекар организират изграждането и поддържането на дезинфекционни площадки на входовете/изходите на населените места, на чиято територия е констатирано епизоотичното огнище;
д/ осигуряват помощен персонал и технически средства, необходими за изпълнение на мерките за ограничаване и ликвидиране на болестта по животните на съответната територия;
е/ съвместно с органите на МВР ограничават достъпа на външни лица до населените места, на чиято територия е констатирано епизоотичното огнище;
ж/ забраняват провеждането на масови мероприятия в населените места, на чиято територия е констатирано епизоотичното огнище;
з/ участват в комисиите, определени със заповед на директорът на ОДБХ за извършване на проверка на личните стопанства за спазване на изискванията на съответната наредба на министъра на земеделието, храните и горите;

РАЗДЕЛ ІІІ
ПРАВА И ЗАДЪЛЖЕНИЯ НА ФИЗИЧЕСКИТЕ И ЮРИДИЧЕСКИ ЛИЦА
Чл.6. Физическите и юридическите лица имат право да отглеждат селскостопански животни на територията на Община Кирково, при спазване на действащото законодателство на Република България и условията в тази наредба.
Чл.7. В границите на регулация на населените места на територията на Община Кирково е позволено отглеждането на селскостопански животни само за лични нужди. Отглеждането на селскостопански животни със стопанска цел се извършва извън границите на регулация на населените места.
Чл.8. Собствениците, съответно ползвателите, на животновъдни обекти, за отглеждане на селскостопански животни на територията на Община Кирково, са длъжни да регистрират животновъдните обекти, като: 
(1) животновъдните обекти със стопанска цел се регистрират по реда на чл. 137 от ЗВМД; 
(2) животновъдните обекти – лични стопанства се регистрират по реда на чл. 137, ал. 11 и сл. от ЗВМД.
 Чл.9. Собствениците, съответно ползвателите, на животновъдни обекти, за отглеждане на селскостопански животни на територията на Община Кирково, са длъжни да спазват регламентирания брой животни, определен в Наредба №44/20.04.2006г. за ветеринарномедицинските изисквания към животновъдните обекти. В личните стопанства на физически лица се отглеждат за лични нужди до: 
а/ два броя едри преживни животни (ЕПЖ) и приплодите им до 12- месечна възраст; 
б/ десет броя дребни преживни (ДПЖ) с приплодите им до 9-месечна възраст;
 в/ три броя прасета за угояване, различни от свине майки и некастрирани нерези; 
г/ два броя еднокопитни и приплодите им до 12-месечна възраст; 
д/ десет възрастни зайци с приплодите им, но не повече от сто броя общо; 
е/ петдесет възрастни птици независимо от вида; 
ж/ сто бройлера или подрастващи птици независимо от вида.
Чл.10. Животновъдните обекти да се изграждат според вида на животните и целта, за която се отглеждат, съгласно изискванията в Наредба №44 от 20.04.2006г. за ветеринарномедицинските изисквания към животновъдните обекти.
Чл.11. Отглеждането на селскостопански животни се извършва в заграден двор, в сгради и постройки отговарящи на следните ветеринарно-санитарни и хигиенни норми:
1. Селскостопанските сгради да са с водонепропускливи подове, позволяващи почистване, измиване и дезинфекция на същите;
2. Дворовете да позволяват механично почистване и да има осигурено отделно помещение за фуражите;
3. Заустването на отпадните води, да се извършва съобразно изискванията на нормативната уредба; 
4. В населените места, където няма изградена канализация, заустването на отпадните води се извършва във водоплътна изгребна яма или друго пречиствателно съоръжение, изградено в същия имот при спазване на нормативните изисквания на ЗУТ.
5. Постройките със селскостопанско предназначение да се изграждат при спазване на изискванията на ЗУТ. 
Чл.12. Животновъдните обекти за отглеждане на свине в лични стопанства отговарят на следните изисквания:
1. имат обособено място за отглеждане на животните, което е оградено по начин, непозволяващ достъпа на други животни, и е осигурена защита от гризачи;
2. площта за отглеждане на едно животно е не по-малко от 1 кв. м;
3. обособеното място за отглеждане, използваните съоръжения и инвентар са изградени от материали и по начин, позволяващи цялостно и ефективно почистване, дезинфекция, дезинсекция и дератизация;
4. разполагат с хранителни корита с размери от 30 см до 35 см дължина, от 30 см до 35 см широчина и с височина на предния ръб 20 см и поилки;
5. влизането на лицата до мястото за отглеждане на прасета за угояване и излизането се осъществява с работно облекло и обувки след преминаване през място за дезинфекция;
6. имат обособено място за предварително съхранение и обеззаразяване на тор, съобразено с броя на отглежданите животни, за не по-малко от 40 дни, а в нитратно уязвимите зони за не по-малко от 6 месеца.
Чл.13. Собствениците, съответно ползвателите, на животновъдни обекти със селскостопански животни са длъжни: 
1. Да осигуряват ветеринарномедицинско обслужване на животните, които отглеждат, като сключват, с регистрирани ветеринарни лекари, договори за профилактика, лечение и диагностика на болести по животните и за изпълнение на мерките по Националната програма за профилактика, надзор, контрол и ликвидиране на болестите по животните и зоонозите в България; 
2. Да спазват изискванията за хуманно отношение към животните, предвидени в българското законодателство и в законодателството на Европейския съюз; 
3. Да спазват ветеринарномедицинските изисквания за отглеждане, придвижване и транспортиране на животните, предвидени в българското законодателство и в законодателството на Европейския съюз; 
4. Да не допускат придвижването и транспортирането на животни без ветеринарномедицинско свидетелство, а за едрите преживни и за еднокопитните животни – и без ветеринарномедицински паспорт, с изключение на:
 а) придвижването на животните с цел ежедневна паша; 
 б) еднокопитните животни, участващи в състезания или в изложби, и еднокопитните животни – собственост на Министерството на вътрешните работи, които се транспортират само с ветеринарномедицински паспорт; 
5. Да осигуряват и спазват мерките за биосигурност: 
а/ животновъдните обекти да са изградени съгласно изискванията на нормативните документи за защита и хуманно отношение към селскостопанските животни; 
б/ да са снабдени постоянно с вода за пиене от собствени и/или от обществени водоизточници; 
в/ да са оградени по начин, осигуряващ безопасността на обекта и здравното благополучие на животните, който не позволява свободен достъп на хора и други животни; 
г/да имат обособени места и/или съоръжения за съхранение на фураж за изхранване на животните и постеля;
6. В тридневен срок писмено или по електронен път чрез Интегрираната информационна система на БАБХ да уведомяват ветеринарния лекар, обслужващ животновъдния обект, за новородени и закупени животни от видове, които подлежат на идентификация;
6а. в 7-дневен срок писмено или по електронен път чрез Интегрираната информационна система на БАБХ да уведомяват ветеринарния лекар, обслужващ животновъдния обект, за паднали или за невъзможни за разчитане средства за официална идентификация;
6б. в 14-дневен срок от датата на загубване или констатиране на невъзможност за разчитане на средствата за официална идентификация осигуряват поставянето на тяхно място на заместващи средства;
7. В тридневен срок от установяване на събитието писмено или по електронен път чрез Интегрираната информационна система на БАБХ да уведомяват за откраднати, убити или умрели животни ветеринарния лекар, обслужващ животновъдния обект, кмета на населеното място и обекта за обезвреждане на странични животински продукти, обслужващ съответната територия;
8. В срок не по-късно от 24 часа преди транспортиране, промяна на собствеността или клане на животни от видове, които подлежат на идентификация, предназначени за лична консумация, писмено или по електронен път чрез Интегрираната информационна система на БАБХ да уведомяват ветеринарния лекар, обслужващ животновъдния обект;
9. В тридневен срок от раждането на животни от видове, които подлежат на идентификация, писмено или по електронен път чрез Интегрираната информационна система на БАБХ да уведомяват ветеринарния лекар, обслужващ животновъдния обект:
а) да извърши официална идентификация на новородените животни и да въведе данните от идентификацията в Интегрираната информационна система на БАБХ, или
б) за извършената официална идентификация на новородените животни като му предоставя данните от идентификацията за въвеждането им в Интегрираната информационна система на БАБХ
10. Да водят регистър на животните в животновъдния обект, в който вписват новородените, закланите, откраднатите, убитите, умрелите, продадените и придобитите животни; регистърът се съхранява за срок най-малко три години от последното вписване; 
11. Да подписват и съхраняват паспортите на едри преживни и еднокопитни животни и ги представят при поискване на контролните органи; 
12. Да отговарят за официалната идентификация и съдействат за изпълнението на мерките по програмата за профилактика, надзор, контрол и ликвидиране на болести по животните и зоонози; 
13. Да съхраняват дневник по образец, в който ветеринарният лекар, обслужващ животновъдния обект, записва проведените лечебно профилактични мероприятия; 
14. Да предават в обект, регистрирани в ОДБХ по реда на чл. 262 от ЗВМД умрелите животни, техните паспорти и страничните животински продукти; 
15. Да осигуряват постоянен достъп в животновъдния обект на контролните органи от БАБХ и други компетентни органи и оказват съдействие при извършването на проверката; 
16. Да изпълняват предписанията и разпорежданията на ветеринарните лекари, свързани с прилагане на ветеринарномедицински контрол; 
17. Да уведомяват официалния ветеринарния лекар на Община Кирково, не по-късно от 24 часа при влошаване на здравословното състояние на животни в обекта;   
18. Да осигуряват условията, грижите и вниманието, съобразени с естествените нужди на селскостопанските животни, според вида и породата им, а именно: 
             а) пространство за настаняване и оборудване, отговарящи на физиологичните и поведенческите особености на животните;
 б) подходящ микроклимат - помещенията да са с подходяща температура, влажност и движение на въздуха, проветряване и осветление; 
в) необходимите количества подходяща храна, вода, които да ги поддържат в добро здравословно състояние; 
 г) свободен достъп до местата за хранене и поене;
 д) необходимото пространство и свобода на движение; 
е) подходящи съдове за хранене и поене, поставени по начин, който не позволява замърсяването им и намалява до минимум агресивната конкуренция между животните. 
19. Да поддържат помещенията и прилежащите към тях дворчета и терени чисти в добро ветеринарно-санитарно състояние;
20. Минимум двукратно месечно да извършват дезинфекция и дезинсекция на помещенията, както дезакаризация и третиране за външни паразити на животните, които отглеждат;
21. Да не замърсяват с животински отпадъци улиците, тротоарите и други места за обществено ползване;
22. При замърсяване с животински изпражнения(фекалии) на тротоари, улици и други места, собственикът на животното е длъжен веднага да почисти замърсеното място.
23. Да запазват комфорта на живот на жителите на населените места.
24. Да имат обособено място или съоръжение в животновъдния обект за временно съхранение на тор и обеззаразяване, отговарящо на нормативните изисквания, съобразено с капацитета и технологията на отглеждане, като:
а/ е разположен на отстояние не по –малко от 3 м от съседен имот или улична регулация.
б/ събраната торова маса се почиства най-малко два пъти в месеца, а през летният сезон минимум веднъж в седмицата.  
в/ торовата маса да се използва по начин, непозволяващ замърсяване на почвата и околната среда или да се депонира от собственика на животните в собствен или нает имот, отстоящ най- малко на 300 метра от строителните граници на населеното място, както и от поземлени имоти с неземеделско предназначение, разположени извън строителните граници;
б/ не се допуска натрупването на оборски тор в постройките за отглеждане на животни и прилежащата към тях свободна дворна площ за разходка, като торовата маса ежедневно се събира в съоръженията и същите периодично се почистват. 
25. Временното съхранение на торова маса в чужд или съсобствен поземлен имот се допуска само при наличие на писмено съгласие от собственика на имота с нотариална заверка на подписа, договор за наем или друг документ, удостоверяващ ползването на имота.
Чл. 14. Не се разрешава
1. Отглеждането и придвижването на животни на територията на общината, ако същите не са идентифицирани, съгласно изискванията на ЗВД;
2. Влизането, преминаването и пашата на животни в земи с посеви, трайни или цветни насаждения, освен в случаите на собственост или учредено вещно право върху земята.
3. Отглеждането, преминаването, престоя и пашата на селскостопански животни в обществени озеленени площи на жилищните територии, в това число всички площади, паркове, градини, улично озеленяване, извън селищно озеленяване и паркове, гробищни паркове, спортни обекти, в междублоковите пространства, в дворовете на заведения за болнична помощ, училища, детски градини и детски ясли и заведения за социални грижи, сметища и торища;
4. Изхвърлянето на торова маса в съдовете за събиране на битови отпадъци и върху площи общинска или държавна собственост в границите на населените места;
5. Замърсяване на пътища, улици, тротоари и други обществени места с оборски тор, торова течност и животински екскременти;
6. Клането на животни и обработката на животински продукти на обществени места (по тротоарите, улиците, площадите, междублоковите пространства и др.);
7. Оставянето на животни без надзор, както и свободното им придвижване без придружител.
РАЗДЕЛ IV
АДМИНИСТРАТИВНО- НАКАЗАТЕЛНА ОТГОВОРНОСТ
Чл.15. (1) (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Собственик на селскостопански животни, който надвиши капацитета на животновъден обект, определен съгласно тази наредба се наказва с глоба от 200 до 500 лв. „от 102.26€ до 255.65€“, а при повторно нарушение – от 500 до 1000 лв. „от 255.65€ до 511.29€“;
(2) (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Когато нарушението е извършено от юридическо лице или едноличен търговец се налага имуществена санкция в размер от 500 лв. до 3000 лв. „от 255.65€ до 1533.88€“, а при повторно нарушение- от 3000 лв. до 6000 лв. „от 1533.88€ до 3067.75€“.
Чл.16. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Наказва се с глоба от 50 до 500 лв. „от 25.56€ до 255.65€“., собственик на селскостопански животни, който: 
1. не поддържа помещенията и прилежащите към тях дворове и терени чисти, в добро хигиенно състояние; 
2. натрупва оборска тор в постройките за отглеждане на животни и прилежащата към тях свободна дворна площ;  
3. допуска замърсяване на улици, тротоари и други обществени терени при прехода на животни. Направените замърсявания се почистват със собствени средства от собственика на животните. 
Чл.17. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Наказва се с глоба от 50 до 500 лв. „от 25.56€ до 255.65€“, собственик на селскостопански животни, който: 
1. изхвърля отпадъци от животновъдната дейност на неразрешени за това места- контейнери за битови отпадъци, кофи за смет и др. 
2. изхвърля оборска тор на неразрешени за това места. 
Чл.18. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Наказва се с глоба от 50 до 500 лв. „от 25.56€ до 255.65€“, собственик на селскостопански животни, който: 
1. оставя селскостопанските животни без надзор в населените места; 
2. пуска животните на паша в паркове, площади, градини, улично озеленяване, извън селищно озеленяване и паркове, гробищни паркове, спортни обекти, в междублоковите пространства, в дворовете на заведения за болнична помощ, училища, детски градини и детски ясли и заведения за социални грижи, сметища и торища; 
3. Извършва клане на животни и обработката на животински продукти на обществени места (по тротоарите, улиците, площадите, междублоковите пространства и др.)
Чл.19. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Наказва се с глоба от 100 до 500 лв. „от 51.13€ до 255.65€“, собственик на селскостопански животни, който: 
1. не допуска длъжностно лице от контролните органи в подлежащите на контрол обекти; 
2. не представя при поискване документи или информация с цел възпрепятстване на проверката. 
Чл.20. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) За всички констатирани нарушения по настоящата наредба, различни от описаните в предходните членове, на нарушителите се налагат глоби в размер от 50 до 500 лв. „от 25.56€ до 255.65€“. 
Чл.21. (1) (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Когато нарушението е извършено повторно, глобата е от 100 до 1000 лв. „от 51.13€ до 511.29€“. 
(2) Нарушението е повторно, когато е извършено до една година от влизане в сила на наказателното постановление, с което нарушителят е наказан за нарушение от същия вид. 
Чл. 22. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Когато нарушението е извършено от юридическо лице или едноличен търговец се налага имуществена санкция в размер от 500 лв. до 3000 лв. „от 255.65€ до 1533.88€“, а при повторно нарушение- от 1000 лв. до 6000 лв. „от 511.29€ до 3067.75€“.

РАЗДЕЛ V
КОНТРОЛ ПО ИЗПЪЛНЕНИЕ НА НАРЕДБАТА

Чл. 23. Контролът по изпълнението на тази наредба се осъществява от Кмета на общината или определени от него длъжностни лица, както и кметовете/кметските наместници на кметства на територията на община Кирково.
Чл. 24. Нарушенията на разпоредбите на тази Наредба се констатират с констативен протокол, еднократно предписание с фиксиран срок за изпълнение или акт за установяване на извършено административно нарушение. Актовете за установяване на административно нарушение, предписанията и констативните протоколи се съставят от определени от Кмета на общината длъжностни лица.
(2) Установяването на административните нарушения, издаването на наказателни постановления, обжалването и изменението на същите се извършват по реда на ЗАНН.
(3) Наказателните постановления се издават от Кмета на общината или упълномощено от него длъжностно лице.
Чл.25. Контролните органи имат право да извършват проверка в недвижими имоти, в които се отглеждат животни. В случаите на отказ от страна на собственика на имота за извършване на проверка, се изисква съдействие на органите на РУ- Кирково към ОД на МВР- Кърджали.

ДОПЪЛНИТЕЛНИ РАЗПОРЕДБИ

 § 1. По смисъла на наредбата: 
1."Селскостопански животни" са животни, отглеждани с цел производство на суровини и храни от животински произход или за други селско- или горскостопански цели, или за работа.
2. "Лични нужди" е отглеждане на продуктивни животни в лични стопанства с цел добив на суровини и храни за лична употреба. 
3. „Отглеждане за лични нужди” е отглеждането на селскостопански животни в лични стопанства с цел добив на суровини и храни за лична употреба, в обем съгласно чл. 1, ал. 4а от Наредба № 44 от 20.04.2006 г. за ветеринарномедицинските изисквания към животновъдните обекти 
4. „Отглеждането на селскостопански животни със стопанска цел” е отглеждането на селскостопански животни в обем, надвишаващ обема по чл. 1, ал. 4а от Наредба № 44 от 20.04.2006 г. за ветеринарномедицинските изисквания към животновъдните обекти. 
5."Животновъден обект" е всяко място, където временно или постоянно се отглеждат или настаняват животни, с изключение на ветеринарни клиники или амбулатории.
 6. "Собственик на животновъден обект" е физическо лице, едноличен търговец или юридическо лице, което притежава документи, доказващи собствеността и правото на ползване върху обекта. 
7. "Идентификация на животно" е характеризирането му по неговата маркировка, паспортни и регистрационни данни; 

ПРЕХОДНИ И ЗАКЛЮЧИТЕЛНИ РАЗПОРЕДБИ

§2. Наредбата за обема на животновъдната дейност и местата за отглеждане на селскостопански животни се издава на основание чл. 21, ал.2 от Закона за местното самоуправление и местната администрация, във връзка с чл. 133, ал. 1 от Закона за ветеринарномедицинската дейност и Наредба № 44 от 20.04.2006 год. (изменена и допълнена на 21.01.2020 година) за ветеринарномедицинските изисквания към животновъдните обекти.
§3. Изпълнението на Наредбата се възлага на Кмета на общината и кметовете/кметските наместници на населените места.
§4. Тази Наредба се приема с РЕШЕНИЕ № 132 по Протокол № 12 / 26.11.2020 г. на Общински съвет Кирково и се отменя Наредбата за реда и условията за отглеждане на селскостопански животни на територията на община Кирково, приета с Решение №149 по Протокол № 11/05.11.2012 г. на Общински съвет Кирково.
§5. /Нов с решение № 200 по протокол. № 20/ 16.06.2025 г./ Наредба за изменение и допълнение на Общински съвет - Кирково влиза в сила от датата на въвеждане на еврото в Република България.

